'n Na-aperbloutjie (Cacyreus virilis) is 'n vlinder in die familie van Bloutjie-skoenlappers (Lycaenidae). Dit word ook soms die Na-aper-malvabloutjie genoem, en staan in Engels bekend as die Mocker Bronze of Mocker Blue. Kom in Afrika voor in Gambië, Senegal, Guinee, Nigerië, Kenia, Uganda, Tanzanië, Burundi, Demokratiese Republiek van die Kongo, Zambië, Malawi, Zimbabwe, Botswana, eSwatini en Suid-Afrika. Die spesie is ook teenwoordig in Arabië, Jemen en Dhofar in Oman. Dit kom ook vermoedelik in Somalië en Ethiopië voor. Dit is meer algemeen in Suider-Afrika as in die weste. Hierdie vlinder word in die meeste soorte savanne aangetref, meestal in onbewerkte velde en kom nie in digte bosgebiede voor nie. Dit word dikwels in gebiede met kort gras aangetref. Beide geslagte besoek blomme en mannetjies besoeke klam modderrige grond. Die vlerkspan van die wyfie is 24–26 mm en dié van die mannetjie is 24–27 mm. Die bokant van die vlerke is bruin, en dié van die mannetjie het 'n staalblou skynsel. Die onderkant van die vlerk is bruin met wit spikkels en vlekke.